Segíteni akartak rajta, ő inkább megütötte a mentőst
Sz. Zsolt ellen közfeladatot ellátó személy elleni erőszak miatt indítottak büntetőeljárást.
Közfeladatot ellátó személy elleni erőszak miatt kell felelnie annak a férfinak, aki megtámadott egy mentőst.

A rendőrség tájékoztatása szerint a mentőszolgálat munkatársai csütörtök este fél 6-kor bejelentés alapján mentek ki egy kőbányai dohányboltnál fekvő magatehetetlen férfihoz és elsősegélyben akarták részesíteni. A 42 éves budapesti Sz. Zsolt a segítséget elutasította, és a mentőápolót meg is ütötte.

A perceken belül kiérkező rendőrök a támadót elfogták és előállították a kőbányai rendőrkapitányságra, ahol gyanúsítottként hallgatták ki.

A Budapesti Rendőr-főkapitányság X. kerületi Rendőrkapitánysága Sz. Zsolt ellen közfeladatot ellátó személy elleni erőszak miatt indított büntetőeljárást, akit a nyomozók őrizetbe vettek és kezdeményezték bíróság elé állítását.

(Címlapképünk illusztráció.)
őrizetbe vétel Kőbánya mentősökre támadt mentős rendőrség